A május 18-i döntőben a fellépési sorrendben nyolcadikként adták elő, a San Marinót képviselő Serhat "Say Na Na Na" című dala után és a svéd John Lundvik "Too Late for Love" című dala előtt. A dal a döntő közvetítése során a szavazáson eredetileg a nyolcadik helyen végzett 295 ponttal. Azonban május 22-én a versenyt szervező Európai Műsorsugárzók Uniója (EBU) kiadott egy közleményt, miszerint a döntőben a Fehéroroszország által kiosztott zsűripontok hibásak voltak. Egy emberi mulasztás miatt az ország pontjait nem a lista első, hanem az utolsó tíz dalának osztották ki. A javított eredmények szerint 247 ponttal Észak-Macedónia nyerte meg a nemzetközi zsűri szavazását Svédország helyett. Az észak-macedón produkció a nézőknél 58 ponttal a tizenkettedik helyen végzett. Így végül összesen 305 pontot szerzett, hat ország (Albánia, Ausztria, Moldova, Szerbia, Svájc és az Egyesült Királyság) zsűrijétől, illetve két ország (Szerbia, Szlovénia) közönségétől begyűjtve a maximális 12 pontot. Ez a hetedik helyet jelentette a huszonhat fős mezőnyben. Macedónia 1998-as debütálása óta először tudott az első tíz között végezni, és ez az ország eddigi legjobb szereplése a versenyen.